b'\n_START_ARTICLE_\nProhairesis\n_START_PARAGRAPH_\nProhairesis tai proairesis (muinaiskreikaksi \xcf\x80\xcf\x81\xce\xbf\xce\xb1\xce\xaf\xcf\x81\xce\xb5\xcf\x83\xce\xb9\xcf\x82; harkitseva valinta, harkittu halu, tahto) on stoalaisen filosofian keskeisi\xc3\xa4 k\xc3\xa4sitteit\xc3\xa4. Se tarkoittaa rationaalista kyky\xc3\xa4 hyv\xc3\xa4ksy\xc3\xa4 tai hyl\xc3\xa4t\xc3\xa4 ulkoisia vaikutelmia. K\xc3\xa4sitteell\xc3\xa4 on keskeinen merkitys stoalaisen etiikan kannalta: olemme moraalisesti vastuussa ainoastaan niist\xc3\xa4 asioista, jotka ovat meid\xc3\xa4n vallassamme, ja stoalaisuuden mukaan ainoa asia, joka on meid\xc3\xa4n vallassamme, on oma prohairesiksemme._NEWLINE_Filosofisena termin\xc3\xa4 prohairesis on per\xc3\xa4isin Aristoteleen teoksesta Nikomakhoksen etiikka. H\xc3\xa4nell\xc3\xa4 se tarkoitti valintaa, joka on \xe2\x80\x9dvallassamme oleviin asioihin kohdistuva harkittu halu\xe2\x80\x9d. Stoalaisuuteen termin toi Epiktetos. H\xc3\xa4nelle se oli niin keskeinen, ett\xc3\xa4 termit prohairesis, prohaireettinen ja aprohaireettinen esiintyv\xc3\xa4t h\xc3\xa4nen teoksissaan Keskusteluja ja K\xc3\xa4sikirja l\xc3\xa4hes 170 kertaa.\n_START_SECTION_\nProhairesis stoalaisessa etiikassa\n_START_PARAGRAPH_\nEpiktetoksen mukaan mit\xc3\xa4\xc3\xa4n ei voida pit\xc3\xa4\xc3\xa4 hyv\xc3\xa4n\xc3\xa4 tai pahana, paitsi niit\xc3\xa4 asioita, jotka ovat omassa hallinnassamme. Ainoa todella hallinnassamme oleva asia on oma vapaa tahtomme, prohairesis, joka valitsee sen, miten arvioimme vaikutelmiamme._NEWLINE_Jos joku esimerkiksi sanoo jotain arvostelevaa, se ei ole arvostelun kohteelle pahaa. Samoin, jos joku kiitt\xc3\xa4\xc3\xa4 jotakuta, se ei ole kiitoksen kohteelle hyv\xc3\xa4\xc3\xa4. T\xc3\xa4m\xc3\xa4 johtuu siit\xc3\xa4, ett\xc3\xa4 t\xc3\xa4llaiset asiat ovat ulkoisia kohteen kannalta, eiv\xc3\xa4tk\xc3\xa4 h\xc3\xa4nen hallintavallassaan. Valinnan vapautta k\xc3\xa4ytt\xc3\xa4m\xc3\xa4ll\xc3\xa4 on mahdollista s\xc3\xa4ilytt\xc3\xa4\xc3\xa4 mielenmaltti arvostelun ja kiitoksen edess\xc3\xa4. T\xc3\xa4llainen mielenmaltin s\xc3\xa4ilytt\xc3\xa4minen on moraalisesti hyv\xc3\xa4 asia, eli hyve._NEWLINE_Kun joku puolestaan hermostuu arvostelusta tai haltioituu kiitoksesta, t\xc3\xa4m\xc3\xa4 on moraalisesti paha asia eli pahe, koska t\xc3\xa4llainen henkil\xc3\xb6 on erehtynyt arvostelmissaan pit\xc3\xa4m\xc3\xa4ll\xc3\xa4 h\xc3\xa4nen hallintavaltansa ulkopuolella olevia asiota, kuten arvostelua ja kiitosta, jonkin arvoisina asioina (eli pahana tai hyv\xc3\xa4n\xc3\xa4). Seurauksena t\xc3\xa4llainen henkil\xc3\xb6 antaa oman el\xc3\xa4m\xc3\xa4ns\xc3\xa4 hallinnan muiden k\xc3\xa4siin._NEWLINE_Epiktetokselle prohairesiksen merkitys on siin\xc3\xa4, ett\xc3\xa4 sen avulla ihmisille on mahdollista valita rationaalisesti, kuinka he haluavat suhtautua erilaisiin vaikutelmiin:_NEWLINE_\xc2\xbbMuista, ettei se sinua loukkaa, joka sinua solvaa tai ly\xc3\xb6, vaan k\xc3\xa4sitys, ett\xc3\xa4 h\xc3\xa4n loukkaa sinua. Kun joku \xc3\xa4rsytt\xc3\xa4\xc3\xa4 sinua, tied\xc3\xa4 siis ett\xc3\xa4 sinua \xc3\xa4rsytt\xc3\xa4\xc3\xa4 oma k\xc3\xa4sityksesi. Pyri ennen kaikkea siihen, ettet anna mielikuvan harhauttaa itse\xc3\xa4si.\xc2\xbb'